Goue Beker-stryd verwoed in Groep CSaterdag se strafste Goue Bekerbotsings kan in Groep C verwag word, waar ŉ verwoede stryd woed en die kwarteinders allermins ŉ uitgemaakte saak is. Die voorloper, Swallows (Grens), speel in die Kaap in die SA Rugbyunie (Saru) se internasionale oopklubreeks teen die Westelike Provinsie se Tygerberg (vierde uit vyf spanne), wat met ŉ oortuigende oorwinning steeds die span van Mdantsane kan verbysteek. Sou dit op sigself nie genoeg aansporing vir die Tiere wees nie, is daar ook nog Floridapark se gedugte ondersteuners waarmee die besoekers rekening sal moet hou. Progress George (Suidwestelike Distrikte) speel op Rosemore om die groepleiding oor te neem, sou Swallows vasval. Al speel hy teen die agteros, Old Selbornians (Grens), sal dit hom loon om in gedagte te hou dat Old Boys sy twee wedstryde tot dusver elk met ŉ enkele punt verloor het. Sasol van Secunda (Pumas) speel op sy tuisveld in Groep A teen Bloemfontein Polisie (Vrystaat), en behoort die groepfase onoorwonne af te sluit. Vereeniging (Valke) sal Welkom (Griffons) baie oortuigend op laasgenoemde se tuisveld moet klop as hy sy kans in die reeks lewend wil hou. In Groep B behoort Quins-Bobbies-rugby (Blou Bulle) sy plek in die kwarteindronde te verseker wanneer hy op sy tuisveld teen Raiders (Goue Leeus) te staan kom. Alles dui daarop dat hy eenvoudig te veel skietgoed vir die Johannesburgers het. Die wedstryd op Klerksdorp tussen Vaal Reefs (Luiperds) en Old Georgians (Zimbabwe) kan nie meer ŉ uitwerking op die uitspeelfase hê nie, maar spantrots behoort steeds vir ŉ baie mededingende kragmeting te sorg. Sowel College Rovers (KwaZulu-Natal) as Valsbaai (WP) is onoorwonne in Groep D, en albei behoort hul plek in die kwarteindronde te beklink. Ongeag die lang reis Kathu toe en die anderse klimaat behoort Rovers met Sishen (Griekwas) klaar te speel; en op grond van sy vertonings tot dusver kan Western Suburbs (Namibië) nie verwag om verlede jaar se naaswenner op eie werf in Constantia te troef nie. Saterdag 15:00 QBR teen Raiders, Harlequin-klub, Groenkloof. 15:00 Vaal Reefs teen Old Georgians, Hoërskool Klerksdorp. 15:00 Progress George teen Old Selbornians, Rosemore, George. 15:00 Tygerberg teen Swallows, Floridapark, Ravensmead. 15:00 Sishen teen College Rovers, Sivos-stadion, Kathu. 15:00 Valsbaai teen Western Suburbs, Philip Herbstein-park, Constantia. 15:30 Sasol teen Bloemfontein Polisie, Sasol-ontspanningsklub, Secunda. 16:00 Welkom teen Vereeniging, Noordwes-stadion, Welkom.